  Туспуктэм: Наталия Сильвестрова Наталия Сильвестрова 9-тӥ толсуре, Атыкай музъемлэн геройёсызлэн нуналазы, Ижкарысь Вормон скверын «Уж данлыкъя кар» стелаез усьтизы. Сӥё-дано ужрадэ ивортодэтъя «Удмуртия» агентстволэн корреспондентэз вуылӥз. Стелаез усьтонэ Ижысь предприятиослэн но огазеяськонъёслэн ыстэм муртъёссы, кар кивалтӥсьёс, карын улӥсьёс люкаськизы.  « Мон шумпотӥсько, туннэ со адямиослы, кин Быдӟым Вормон Нуналэз матэ карыны юрттӥз, тросгес но тросгес саклык висъяське » Олег Бекмеметьев, Ижкарлэн тӧроез 17 метр ӝуждалаем стела бордын Ижкарлэн кунпусэз но Россилэн азьмуртэзлэн Владимир Путинлэн шоркарлы дано ним сётон сярысь косэтэзлэн текстэз интыямын. Нош со котыр пуктэм куинь пилонъёс Быдӟым Атыкай ож аръёсы Ижын улӥсьёслэсь – пыӵал тӥрлык лэсьтӥсьёслэсь, металлургъёслэсь, эмчиослэсь, эмсузэръёслэсь – ужъя подвигъёссэс возьмато. Сузьетэз, архивысь туспуктэмъёс вылэ пыкиськыса, Москваысь суредасьёс но архитекторъёс кылдытӥзы. Малпанзэс Ижкарысь тодосчиос, архитекторъёс, суредасьёс, историкъёс, шаертодосчиос дунъязы но соглаштӥзы. Синпелетэз 28 музъем прожекторъёс но кык тыл юбоос югдыто. « Туннэ нунал историе кылёз. Та эшшо одӥг нунал, ку выжы кусыплэн жильыез одӥг пичи, но туж юн ёзлы пӧрмиз » Олег Бекмеметьев, Ижкарлэн тӧроез Тодэ вайытом, Ижкарлы нимез 2020-тӥ арын сётӥзы. 13-тӥ пӧсьтолэзе Ижкарысь Вормон скверын стела пуктон улэ инты дасяны кутскизы. «Уж данлыкъя кар» дано нимез Вотка но басьтыны быгатоз. Тегъёс: Удмуртия Ижкар ужданлык синпелет  